Pri predĺžení povolenia na pobyt na účel zlúčenia rodiny platí to, čo sme si uviedli vyššie pri pobyte na účel zlúčenia rodiny. Zároveň bude potrebné doložiť aj potvrdenie zdravotnej poisťovne o existencii poistenia cudzinca v čase podania žiadosti o obnovenie pobytu. Cudzinec s pobytom na účel zamestnania je ako zamestnanec štandardne poistený v systéme verejného zdravotného poistenia. Pokiaľ však ide o rodinného príslušníka s pobytom na účel zlúčenia rodiny, podľa našich skúseností nie všetci rodinní príslušníci (stretli sme sa s tým len u maloletých detí) môžu byť tiež poistení v systéme verejného zdravotného poistenia, ale je potrebné zabezpečiť si komerčné zdravotné poistenie. Cudzinec si sám môže zvoliť zdravotnú poisťovňu, ktorá mu bude poskytovať zdravotné poistenie. Podmienkou však je poskytovanie zdravotného poistenia na Slovensku počas celého pobytu. Zákon o pobyte cudzincov nešpecifikuje ani nezvýhodňuje žiadnu zdravotnú poisťovňu. Je možné byť poistení aj komerčne, je však potrebné každé predĺženie poistenia predložiť cudzineckej polícii.